
TRESTNÝ ROZKAZ V MENE SLOVENSKEJ REPUBLIKY Okresný súd Lučenec samosudcom JUDr. Stanislavom Galovičom podľa § 353 ods. 1 Tr. poriadku v spojení s § 241 ods. 1 písm. j) Tr. poriadku dňa 25. júla 2024 takto rozhodol: Obvinení
1, A. B., nar. XX.XX.XXXX v C. Sobote, trvale bytom D., A. XXX/X, t. č. bytom D., E. XXX,
2, B. B., nar. XX.XX.XXXX v Hnúšti, trvale bytom D., A. XXX/X, t. č. bytom D., E. XXX, sa uznávajú za vinných, že v spoločnom úmysle dňa 15. 02. 2024, v čase okolo 16.10 hod., pred obecným úradom v obci F. G. C. G. H. G. X. A., okres Poltár, inzultovali I. F., ktorý sa nachádzal na chodníku naproti obecnému úradu, a to takým spôsobom, že ho A. B. zozadu udrel päsťou do oblasti hlavy na základe čoho poškodený spadol z chodníka na cestu, následne sa k nemu pridal B. B., pričom ho obaja viackrát päsťou udreli do oblasti hlavy, a taktiež ho viackrát kopali do oblasti hlavy a do presne nezistenej časti tela, po čom A. B. a B. B. z miesta odišli, čím svojím konaním spôsobili I. F., nar. XX. XX. XXXX, zlomeninu čeľuste vpravo - prednej a bočnej steny bez posunu úlomkov so zakrvácaním do čeľustnej dutiny, zlomeninu prednej steny čelovej dutiny vľavo bez posunu úlomkov, pomliaždenie tváre na viacerých miestach s povrchovou odreninou, pomliaždenie vlasatej časti hlavy na viacerých miestach, pomliaždenie ľavého lakťa ľahkého stupňa, ľavej ruky ľahkého stupňa a ľavého ramena ľahkého stupňa s dobou liečby a práceneschopnosti v trvaní 35 dní, pričom vzhľadom na spôsob vedenia útoku, smer útoku a charakter úderov, ako aj vzhľadom na oblasť možného zasiahnutia, mohlo dôjsť vo vzťahu k poškodenému aj k vážnejšej poruche jeho zdravia, ba dokonca k ohrozeniu jeho života, teda obvinení A. B. a B. B. - spoločným konaním sa dopustili konania, ktoré bezprostredne smerovalo k dokonaniu trestného činu, ktorého sa dopustili v úmysle inému úmyselne spôsobiť ťažkú ujmu na zdraví, pričom k dokonaniu trestného činu nedošlo a dopustili sa fyzicky, na mieste verejnosti prístupnom výtržnosti tým, že napadli iného, tým spáchali obvinení A. B. a B. B. - zločin ublíženia na zdraví podľa § 155 ods. 1 Tr. zákona v štádiu pokusu podľa § 14 ods. 1 Tr. zákona a prečin výtržníctva podľa § 364 ods. 1 písm. a) Tr. zákona spáchané formou spolupáchateľstva podľa § 20 Tr. zákona.
Za to sa odsudzujú obvinení A. B. a B. B. podľa § 155 ods. 1 Tr. zákona s použitím § 36 písm. l), § 38 ods. 2, 3, 8, § 39 ods. 1, ods. 3 písm. e), § 41 ods. 1 Tr. zákona na úhrnný trest odňatia slobody v trvaní 2 (dva) roky. Podľa § 49 ods. 1 písm. a) Tr. zákona súd obidvom obvineným výkon trestu podmienečne odkladá a podľa § 50 ods. 1 Tr. zákona im určuje skúšobnú dobu v trvaní 3 (tri) roky. Podľa § 287 ods. 1 Tr. poriadku súd obidvom obvineným ukladá povinnosť nahradiť poškodenému I. F., nar. XX.XX.XXXX, trvale bytom F. G. C., J. XX, škodu vo výške 1825,60 Eur, a spoločnosti Union Zdravotná poisťovňa, a. s. so sídlom Bratislava, Karadžičova 10, škodu vo výške 200,06 Eur, a to v obidvoch prípadoch spoločne a nerozdielne. Poučenie: Trestný rozkaz má povahu odsudzujúceho rozsudku. Obvinený a osoby, ktoré sú oprávnené podať v jeho prospech odvolanie, ako aj prokurátor môžu podať proti trestnému rozkazu odpor. Odpor sa podáva na súde, ktorý trestný rozkaz vydal, a to do ôsmich dní od jeho doručenia. Osobám, ktoré môžu podať odvolanie v prospech obvineného okrem prokurátora, sa lehota končí tým dňom ako obvinenému. Ak sa trestný rozkaz doručuje obvinenému a aj jeho obhajcovi, plynie lehota od toho doručenia, ktoré bolo vykonané neskôr. Na navrátenie lehoty sa primerane použije ustanovenie § 64. Proti výroku o náhrade škody, ktorým bola priznaná náhrada škody, môže poškodený podať odpor na tunajšom súde, a to do ôsmich dní odo dňa jeho doručenia. Ak proti trestnému rozkazu podala oprávnená osoba podľa odseku 1 v lehote odpor, samosudca rozhodne podľa § 241 ods. 1 písm. j) o prijatí obžaloby a nariadi vo veci hlavné pojednávanie; pri prejednávaní veci na hlavnom pojednávaní nie je samosudca viazaný právnou kvalifikáciou ani druhom a výmerou trestu obsiahnutými v trestnom rozkaze. Inak sa trestný rozkaz stane právoplatným a vykonateľným podľa § 356. Ak samosudca po doručení odporu nenariadi hlavné pojednávanie z dôvodu, že odpor podala neoprávnená osoba alebo bol podaný oneskorene, odmietne odpor uznesením. Proti tomuto uzneseniu je prípustná sťažnosť, ktorá má odkladný účinok. Ak bol vydaný trestný rozkaz, môže prokurátor vziať späť obžalobu dovtedy, kým sa trestný rozkaz nedoručí niektorej z osôb uvedených v odseku 1. Späťvzatím obžaloby sa trestný rozkaz ruší a vec sa vracia do prípravného konania. Trestný rozkaz sa ruší a vec sa vracia do prípravného konania aj vydaním uznesenia, ktorým nadriadený súd na základe sťažnosti podľa § 241 ods. 4 zrušil uznesenie samosudcu o prijatí obžaloby podľa § 241 ods. 1 písm. j). Trestný rozkaz sa stane právoplatným a vykonateľným, ak odpor nebol podaný, uplynutím lehoty na podanie odporu, alebo ak odpor bol vzatý späť, dňom jeho späťvzatia.

